Csorvás Város Önkormányzata

Pénzügyi-, Gazdasági- és Városfejlesztési

Bizottságától

5920 Csorvás, Rákóczi u. 17.

**Tájékoztató**

**Csorvás Város Önkormányzatának Képviselő-testületéhez**

**a lakóhelyi környezet állapotáról**

Tisztelt Képviselő-testület!

A környezet védelmének általános szabályairól szóló 1995. évi. LIII. törvény 51. § (3) bekezdése rendelkezik arról, hogy a lakóhelyi környezet állapotának alakulásáról a települési önkormányzat szükség szerint, de legalább évente tájékoztatja a lakosságot. A tájékoztatót Csorvás Város Önkormányzata Képviselő-testületének és szerveinek Szervezeti és Működési Szabályzatáról szóló 5/2015. (III.20.) önkormányzati rendelet alapján Csorvás Város Önkormányzatának Pénzügyi-, Gazdasági- és Városfejlesztési Bizottsága nyújtja be előterjesztésként a Képviselő-testületnek. A tájékoztatók az adott évre vonatkozó legaktuálisabb környezeti témákat, feladatokat tárják fel.

2020-ban jelen előterjesztés fő témája a helyi védelem alá helyezett természeti és építészeti értékek bemutatása.

Csorvás Város Önkormányzata 1993-ban helyezte helyi oltalom alá a településen fellehető építészeti és természeti értékeket. A helyi értékek felsorolását, megnevezését a természeti és építészeti értékek helyi védelméről szóló 20/1993. (X.8.) önkormányzati rendelet tartalmazta. 1993 óta több változás történt mind a szabályozás terén, mind pedig a védelem alatt álló értékek tekintetében, hiszen az évek során több védett érték elpusztult, megsemmisült.

2010-től új központi szabályozás lépett életbe a jogszabályszerkesztés és a természetvédelem tekintetében, ezért a Képviselő-testület megalkotta az új, a természeti és építészeti értékek helyi védelméről szóló 15/2011. (X.28.) önkormányzati rendeletét. E rendelet hatálybalépésével egyidejűleg hatályát vesztette Csorvás Nagyközség Önkormányzatának a természeti és építészeti értékek helyi védelméről szóló 20/1993. (X.8.) számú rendelete.

Időközben hatályba lépett a településkép védelméről szóló 2016. évi LXXIV. törvény. A törvény 12. § (2) bekezdése úgy rendelkezik, hogy az önkormányzatok képviselő-testületének településképi rendeletben kell meghatározniuk a településképi követelményeket, és a településkép védelmével kapcsolatos egyes szabályokat. A törvényi felhatalmazás alapján a Képviselő-testület 2018-ban megalkotta a településkép védelméről szóló 9/2018 (VI.1.) rendeletét. E rendelet hatálybalépésével egyidejűleg hatályát vesztette Csorvás Város Önkormányzata Képviselő-testületének a természeti és építészeti értékek helyi védelméről szóló 15/2011.(X.28.) önkormányzati rendelete.

A településkép védelméről szóló 9/2018 (VI.1.) önkormányzati rendelet véleményezési eljárása során a Békés Megyei Kormányhivatal Hatósági Főosztály Törvényességi Felügyeleti Osztálya kisebb súlyú jogszabálysértéseket tárt fel. Ezek megszüntetése érdekében szakmai segítségnyújtással élt az önkormányzat felé.

Mivel a szakmai segítségnyújtás olyan észrevételeket tartalmazott, melyek kijavítása jelentős rendelet-módosítást igényelt volna, célszerűbb volt egy teljesen új önkormányzati rendelet megalkotni. Az új rendelet száma és címe: Csorvás Város Önkormányzatának 16/2019. (XI.28.) önkormányzati rendelete a településkép védelméről (a továbbiakban: településképi rendelet)

Az új településképi rendelet hatálybalépésével egyidőben hatályát vesztette a településkép védelméről szóló 9/2018. (VI.1.) önkormányzati rendelet.

A településképi rendelet II. fejezete az építmények helyi értékvédelemről szól és a rendelet 1. számú melléklete tartalmazza Csorvás város helyi építészeti értékeinek felsorolását.

A természeti értékek helyi oltalma érdekében az önkormányzat megalkotta a jelenleg is hatályos Csorvás Város Önkormányzata Képviselő-testületének a természeti értékek helyi védelméről szóló 10/2018. (VI.1.) önkormányzati rendeletet. A rendelet 1. számú melléklete tartalmazza a helyi természetvédelmi értékek felsorolását, a terület jellegét (pl. természeti emlék, természetvédelmi terület stb.) a terület kiterjedését, helyrajzi számát, és a védetté nyilvánítás indokát. A rendelet 2. számú melléklete pedig Csorvás város helyi jelentőségű védett természeti területeinek természetvédelmi kezelési tervét tartalmazza.

A rendelet a következő természeti értékeket helyi védelmét tartotta fenn:

**Természeti értékek:**

**Rákóczi utca hársfái:** A hársfasort az 1970-es évek elején, a 47-es számú főút nagykockakő burkolatának aszfaltúttá történő átalakítása után telepítették. A fasor egységességét az azonos méretű és megjelenésű faegyedek alkották. Az évek során azonban néhány egyed kipusztult, azok pótlása után már kevésbé volt egységes a fasor alkotta városkép. *A fasor azonban még így, szakaszosan is kellemes esztétikus, a főutca településképét meghatározó zöldfelületi elem*.

A védetté nyilvánítás indoka: a főutca településképét meghatározó fasor hosszú távú fenntartásának, megőrzésének biztosítása.

**Petőfi liget gesztenyefái** a Petőfi ligeta Liszt Ferenc utcai bányató (Sárgás) és a Micsurin utca térségében találhatók. A liget a településszerkezeti elhelyezkedéséből adódóan nem jelent fontos funkcionális parki egységet a lakosság számára, de értékes faállománya miatt helyi jelentőségű természetvédelmi terület. A különlegesen szép példányokból álló gesztenyefa állomány, a cserjefaj és az aljnövényzet hosszú távú fenntartásának, megőrzésének biztosítása volt a védelembe helyezés célja. A liget növénytársulása a településrész mikroklímájának javításában jelentős szerepet tölt be. Madarak, rágcsálók, rovarok természetes élőhelye. Biológiai sokféleség megőrzése céljából is érdemes a helyi védelemre.

**A Szabadság park faállománya** a park értékes növényállománya a városképet meghatározó, zöldfelületi rendszer jelentős eleme. Kiemelt oltalma kulturális-, esztétikai-, oktatási célból szükséges. A park növényállománya igen értékes, azonban egyes egyedek koruk miatt fokozott kezelést igényelnek. Megtalálható növényfajok: közönséges platán (Platanus x hispanica), vadgesztenye (Aesculus hippocastanum), nyugati ostorfa (Celtis occidentalis), oszlopos akác (Robinia pseudoacacia ’Fastigiata’), juhar (Acer sp.), kőris fajok (Fraxinus sp.). 2010-ben az önkormányzat pályázati forrásból elvégeztette a Szabadság tér rehabilitációját. Megvalósították a park kertépítészeti rendezését, sétányainak felújítását. A beteg fás szárú növényeket kivágták, új fákat, cserjéket telepítettek. A beruházás elkészültével egy olyan vonzó városkép alakult ki, ami egyben a zöldfelületi- és pihenőpark funkciójával a lakosság ilyen irányú igényét is kielégíti. A Szabadság tér a parkkal, ill. a térhez kapcsolódó épületekkel, a három templommal az országban csaknem egyedülálló településképet alkot.

**A Petőfi pusztai 9,6 hektáros park** Wenckheim Sándor birtokához tartozott. A park mai napig megmaradt növényállományának értékes faegyedei jelentős esztétikai-, oktatási értéket is képviselő természeti értékünk. A különböző kisállatok, madarak, rovarok számára is élőhelyet biztosító növénytársulás védelme a biológiai sokféleség megőrzése céljából szükséges. Az egykori park területe ma 9,6 hektárra zsugorodott. Sajnos nagyon elhanyagolt állapotban van, de néhány értékes faegyed még ma is megtalálható. A parkban látható néhány elszáradt, vagy kidőlt fa, melyek a gondozatlanság, elhanyagoltság látszatát keltik. Azonban néhány lehullott, elszáradt ág, és kidőlt fa jó hatással van a természetes ökoszisztémára. A holtfák a korhadás különböző fázisában – a mikroorganizmusoktól a madarakig, a kisebb gerinces állatokig - más-más élőlénycsoportnak biztosítanak táplálékot, élőhelyet. Az erdőben lévő holtfák biztosítják a környezetük biológiai sokféleségét, a biodiverzitást. A park a Magyar Állam tulajdona.

**Római katolikus temető faállománya**: A temetőben a faállomány helyi védelem alá helyezésének célja az utak melletti ligetes fasorok fenntartásának, hosszú távú megőrzésének biztosítása volt. A temető területe az értékes növényállománya miatt lett helyi jelentőségű természetvédelmi terület Az évek során a faállomány több egyede elpusztult. A Katolikus Egyház pályázati forrásból próbálja megmenteni a beteg faállományt.

**Köztemető vadgesztenye-, platán-, és nyírfái:** A különlegesen szép példányokból álló faállomány és aljnövényzet hosszú távú fenntartásának, megőrzésének biztosítása a helyi védelem alá helyezés célja. A temető első fele kegyeleti park jellegű, elegáns vadgesztenye (Aesculus hippocastanum) fasorral, feketefenyőből (Pinus nigra) álló erdőfolttal és nagy gyepfelülettel. A sírparcellák közötti gyalogutak mentén pedig platán fák, (Platanus x hispanica), jegenyenyár (Populus nigra ’Italica’), vadgesztenye (Aesculus hippocastanum) és nyírfasor (Betula pendula), látható. A sírparcellákon belül nincs növénytelepítés. A terület utcafronti részén a koros jegenyenyár fák helyére fiatal fák telepítése történt.. A Batthyány utcai kerítés melletti sövény összefüggő zöld színfoltot alkot. A temető területe helyi jelentőségű természetvédelmi terület.

A gesztenyefák levelét már évek óta az aknázómoly károsítja. A kártevő jelenléte nemcsak helyileg, hanem az ország minden részén jelen lévő probléma. Itt már több, mint 10 éve hatékony védekezésnek bizonyul a magasnyomású permetezőgéppel történő vegyszeres kezelés. E módszer hatékonyságát bizonyítja, hogy már több évben sikerült elérni azt, hogy ezek a fák még szeptember végén is szinte teljes pompájukban díszelegjenek.

**A Városháza udvarán lévő hárs-, és gesztenyefák** oltalma a különlegesen szép példányokból álló faállomány fenntartásának, megőrzésének biztosítása miatt fontos. 1993 óta sajnos jó néhány fát ki kellett termelni a különböző kórokozók és kártevők tevékenysége miatt. A különlegesen szép példányokból álló faállomány hársfái egészségesek, a gesztenyefákon viszont erősen észlelhető a jellemző kártevő, az aknázómoly jelenléte.

**Rákóczi utca 68. sz. alatti szelídgesztenyefák** a 47-es számú főútról jól láthatóak. Az Alföldön ritkának számító szelídgesztenyefa értékes termése és fája miatt érdemes a helyi védelemre, hosszú távú megőrzésük oktatási célt is szolgál. A lakóház előkertjében lévő növényeken ilyenkor ősszel jól láthatók a termés zöld, sűrűn tövises, szúrós kupacsai. A szelídgesztenye fa rezisztens (ellenálló) az aknázómoly károsításával szemben.

A **Rudolf majori kastélyépület körbevevő faállomány** a Wenckheim Rudolf birtokához tartozó park mai napig megmaradt növényállománya, amely jelentős esztétikai értéket képviselő természeti érték. A különböző kisállatok, madarak, rovarok számára is élőhelyet biztosító növénytelepítés megőrzésre, oltalma a biológiai sokféleség megőrzése céljából fontos. A park és a környezete szakszerűen gondozott, kellemes pihenőhely.

**Az István király utcai vadgesztenyefák, a Petőfi utcai platánfák és az István király utcai iskola melletti fasort** alkotó, közel azonos méretű fák esztétikai és városképet meghatározó szerepük miatt érdemesek a helyi védelemre. Nagymértékben javítják a környezetük mikroklímáját A Művelődési Ház melletti Petőfi utcai platánfasor egyedeit 1963-ban ültették. A platánfasort egészséges faegyedek alkotják, azonban a gesztenyefasoron sajnos jól látható az aknázómoly tevékenysége. Az István király utcai Iskola előtt lévő új telepítésű vérszilva (Prunus cerasifera) fasor kellemes színfoltja a környezetének.

**Sarkadi dűlő akácfái és a vasúti töltés ősgyepje az orosházi határig** az országosan védett volgamenti hérics lelőhelyei. A helyi védelem alá helyezés célja a facsoport és az ősgyep hosszú távú fenntartásának, megőrzésének biztosítása, ezáltal a volgamenti hérics (Adonis volgensis) lelőhelyének oltalma is. A vasúti töltés ősgyepje kiemelt jelentőségű természet megőrzési (NATURA 2000) terület. Az ősgyep olyan természetes tájrészlet, mely emberi beavatkozás nélkül jött létre, sohasem művelték, az itt élő különleges növényfajok indokolják védettségét.

A település kiemelten védett természeti értéke a volgamenti hérics mely az időszámítás előtti mintegy 8 ezer évvel ezelőtti jégkorszak után kialakult, és azóta eltűnt tajga és erdős sztyepp növényzetének utolsó maradványa, Magyarország legritkább és legveszélyeztetettebb növényritkasága, 1971. óta védett növény. Korábban a hérics gyökerét (táragy-, vagy tályoggyökér) a háziállatok szervezetében fellépő gyulladások kezelésére használták. A hazai állomány veszélybe sodródásának a fő okaként ezt a népgyógyászati tevékenységet említhetjük. Napjainkban a veszélyforrást a környező szántóterületek fokozott vegyszer és műtrágya felhasználása, valamint a lelőhely környékén való közlekedés jelentheti. A termőhely közelében kialakított pufferterület a kedvezőtlen hatások ellen nyújt védelmet, ugyanakkor lehetőséget ad a növény életmódjának megismerésére is.

**A Piactér fái**ként jegyzett helyi természeti érték az értékes, városképet meghatározó platánfasor. Az azonos méretű fák esztétikai szempontból is jelentősek. Nagymértékben javítják a környezetük mikroklímáját. A védettség célja a faállomány hosszú távú megőrzésének, fenntartásának biztosítása. A települési zöldfelületi rendszer elemei.

**A MÁV állomás vadgesztenye és japánakácfái** megőrzésének célja a faállomány fenntartásának biztosítása. Ezek a növények a Vasútállomás meghatározó tájképi elemei. A korábban a csorvási vasútállomás jellegzetességévé vált vadgesztenyefák száma erősen lecsökkent, úgy, mint a japán akácfák száma is.

**A Hankó gyep** természetes tájrészlet, mely emberi beavatkozás nélkül jött létre. Az itt élő, kiemelt értéket képviselő növényfajok indokolják védettségét. Csorvásról Telekgerendás felé haladva a 47-es számú főközlekedési út jobb oldalán, a régi tanyacsárda előtt, a Csorvás-alsóra vezető út közelében található egy kb.500 m2-es, szabálytalan gyepterület, azaz ősgyep, amelyet soha nem vontak művelés alá. A 47-es számú út építése miatt a terület veszélybe került.

**A Kondorosi határ melletti törpemandula vagy hanga barack** (Amigdalus nana) Magyarországon védettséget élvező növény, amelynek ilyen csoportos előfordulása ritkaságszámba menő. A kiemelt értéket képviselő növény oltalma országosan csökkenő egyedszáma, valamint esztétikai értéke miatt szükséges és fontos.

**A Sztojanovics nyárfasor** a homokbányába vezető dűlőút mellett található. Az egységes méretű és koronájú, szép példányokból álló faállomány fenntartásának biztosítása érdekében szükséges a nyárfasor oltalma.

**A vasút melletti „makkos kiserdő” tölgyfa állománya** főleg kocsányos tölgyekből álló erdősáv, tájképileg meghatározó elem. A fészkelő madarak, a kisemlősök és egyéb állatfajok számára megfelelő életteret biztosít. A néhány évtizede még szépen gondozott, selymes fűvel borított tölgyerdő gyepszintje és cserjeszintje mára már elhanyagolt, ugyanúgy, mint a vasúti töltés oldalai.

**Az Almádi-tó partjának faállománya** megnevezésűhelyi védelem alatt álló objektum az egykori Almádi kastély parkjának megmaradt faállománya üde színfolt az alföldi síkságon. A tó Csorvás külterületén, a belterülettől északnyugatra a Nagyszénáshoz közeli határrészen található. A kör alakú tó partján még most is felfedezhető a márványlépcső. A tó körül lévő faállomány, a cserjefajok és az aljnövényzet megőrzése és fenntartása oktatási és esztétikai érdek. Az itt fészkelő madárvilág és a vízhez kötött életmódú állatok szempontjából jelentős élőhelyi szerepe van. A biodiverzitás megőrzése szempontjából is érdemes az oltalomra.

**A Gubján-forrás” látványos nádtermése** a Maros egyik fattyúágának mélyedésében található. A gazdag látványos nádtermés mellett élőhely teremtő funkciót is ellát. Sok madár fészkelő helye. Csorvás területén itt található a különleges emlősállat, a védett földikutya. Oltalma a vizes élőhely és a hozzá kötődő élővilág megőrzése, háborítatlanságának biztosítása miatt szükséges. Természetes tájrészlet.

**A Homokbánya tó** Az egykori homokbánya helyén kialakult tó környezete természetes módon erdősült be. Az itt fészkelő madárvilág, és a vízhez kötött életmódú állatvilág szempontjából jelentős élőhelyi szerepe van. Kiemelt oltalma a biológiai sokféleség megőrzése miatt fontos. Oktatási és esztétikai célt is szolgál. a régi homokbánya tó, amely a homok-kitermelés tevékenység megszűnése után alakult ki, ma kellemes kiránduló és horgászhely. A tó partja dúsan szegélyezett lombos fákkal, különböző cserjékkel. Néhány éve készült el Csorvás közigazgatási területén az első vízparti kirándulóhely és tanösvény. A kulturált kirándulóhely, alkalmas aktív kikapcsolódásra, pihenésre. A terület tulajdonosának, az a célja, hogy a hatályos környezet- és talajvédelmi előírásoknak megfelelően kialakított bányatavat és környezetét hosszútávon fenntartsa, valamint biztosítsa a tóban lévő megfelelő vízmennyiséget és vízminőséget.

**Károly-majori magtárépület mellett lévő 1 db vadgesztenyefa** esztétikai szempontból értékes természeti elem, a Wenckheim kastély parkjából maradt meg. Egyedi, rendkívül szabályos lombkoronája ritkaságszámba megy, a környezetének meghatározó tájképi eleme. Főleg tavasszal, virágzása idején különleges esztétikai élményt nyújt.

**Mágocs-ér vagy Hajdúvölgy** Kiemelt jelentőségű természet megőrzési (NATURA 2000) terület. Ökológiai folyosó szerepet tölt be. Védelme a vizes élőhely és a hozzá kötődő élővilág megőrzése, háborítatlanságának biztosítása miatt szükséges. Természet közeli tájrészlet.

Ebben az évben sajnos kitermelésre került a város egyik jellegzetes településképet meghatározó eleme, a Batthyány utca 4. szám előtti jegenyenyárfa. A kitermelési indokolta a 47-es számú főútra és a Batthyány utcai közútra lehulló elszáradt ágak balesetveszélyessége, valamint az, hogy az ágak és a gyökerek jelentős kockázatot jelentettek a fa közvetlen közelében húzódó légkábelekre, a talajban lévő ivóvíz vezetékre,és az optikai távközlési rendszerre.

A helyi védelem alatt álló értékeinken túl a Csorvási löszgyep és a Mágocs-ér az európai közösségi jelentőségű természetvédelmi rendeltetésű területekkel érintett földrészletekről szóló 14/2010. (V. 11.) KvVM rendelet szerint a Kőrös-Maros Nemzeti Park Igazgatóság működési területén található kiemelt jelentőségű természet-megőrzési területnek minősül. E két természeti értéket az európai közösségi jelentőségű természetvédelmi rendeltetésű területekről szóló 275/2004. (X. 8.) Korm. rendelet is említi, mint jóváhagyott kiemelt jelentőségű természet-megőrzési területeket. E jogszabályok alapján a csorvási löszgyep – mely az erélyi hérics lelőhelye-, és a Mágocs-ér Natura 2000-es területnek minősülnek.

     A Natura 2000 egy olyan összefüggő európai ökológiai hálózat, amely a közösségi jelentőségű természetes élőhely-típusok, közösségi jelentőségű állat- és növényfajok védelmén keresztül biztosítja a biológiai sokféleség megóvását, és hozzájárul kedvező természetvédelmi helyzetük fenntartásához, illetve helyreállításához.

**Építészeti értékek:**

A településképi rendelet 2. § (1) bekezdése a következőképpen definiálja a helyi értékvédelmet:

„A helyi értékvédelem feladatai:

* a különleges oltalmat igénylő településszerkezeti, településképi, táji, építészeti, néprajzi, településtörténeti, régészeti, művészeti, műszaki-ipari-agrár szempontból védelemre érdemes településszerkezetek, épületegyüttesek, épületek és épületrészek, építmények, utcaképek és látványok, műtárgyak, szobrok, emlékművek, síremlékek felkutatása;
* a védett értékek körének számbavétele és meghatározása, nyilvántartása, dokumentálása, megőrzése, megőriztetése és a lakossággal történő megismertetése;
* a védett értékek károsodásának megelőzése, fenntartásuk, illetve megújulásuk elősegítése.”

E célok érvényesítése érdekében Csorvás Város Önkormányzatának Képviselő-testülete a megóvandó épített értékeit helyi védettség alá helyezte, ill. fenntartotta azok védettségét. Ezek a következők:

**A Petőfi pusztai kiskastély** vagy intézői lak (1880-ban épült, a legkorábbi kúria Csorváson. A nagykastélynak szánt épület sohasem készült el teljesen. Valószínűleg balesetveszélyessége miatt 1973-ban felrobbantották, építőanyagát elhordták, csak az alapok maradtak meg. Az egykori park épített díszítő elemei közül felismerhető még a kiszáradt tómeder és annak szegélye, valamint a szökőkút.

Az intézői lak jelenleg lakatlan, a hozzátartozó csekély földterülettel együtt magánszemély tulajdonában van. A tulajdonos néhány éve elkezdte az épület állagának megóvását, szerkezetének megerősítését, de ezt a tevékenységet már nem folytatja, a felújítást nem fejezte be. Sajnos már kívülről is láthatók az épület szerkezeti hibái, érdemes lenne statikai vizsgálatot végezni, és ha lehetséges megmenteni, és hasznosítani az épületet.

**A Rudolf-majori kastély** 1925-1928 között épült. Gróf Wenckheim Rudolf vadászkastélynak építette, majd gróf Wenckheim Matild lakta. A klasszicizáló homlokzati elemekkel díszített kétszintes manzárdtetős épület 1945-ig volt a grófnő lakhelye, azóta több funkciója volt. A kastélyépület most a Csorvási Gazdák Szövetkezet ifjúsági turisztikai szálláshelye, melyet 2010-ben felújítottak, átalakítottak. A felújítással, átalakítással megpróbálták az eredeti, építéskori állapotot visszaállítani a mai kor követelményeivel, igényeivel ötvözve azt. Az épület külső homlokzatának színe is megváltozott, a megszokott sötét tónusok helyett világos és okker sárga, valamint zöld szín a domináns.

**A Károly-majori magtárépület** az 1800-as évek végén épült, valószínűleg Ybl Miklós tervei alapján. Jelenleg használaton kívül van. Érdekessége, hogy a tetőszerkezetét az egyik legértékesebb fafajtából, vörös fenyőből készítették. Befogadóképessége 20 vagon termény. Innen indult az egykori kisvasút, és szállította a terményt az uradalomból a községbe. A major tulajdonosa **gróf Wenckheim Károly** volt, akinek **síremléke** itt, az egykori kastély parkjában található, jelenleg egy kisebb akácerdő veszi körül. A síremlék 1934-ben készült, Horváth Adorján alkotása, anyaga fekete márvány korpusz. /Horváth Adorján készítette gróf Széchenyi Miklós nagyváradi püspök síremlékét is, amely Orosházán a katolikus templomban található. A két síremlék szinte teljesen egyforma, és egyszerre készült./

A **Rákóczi u. 34. szám alatti malomépület** a település első komoly ipari üzeme volt, Elekes (Englender) József építette. A telket 1897-ben vásárolta meg, és az ott lévő kismalmot építette át. Egy év után már üzemelt a gőzmalom, 240 q/nap kapacitással működött, 14 embernek adott munkát, 120 lóerős gőzgép hajtotta. A háromszintes épület falazata vályog és tégla, alapja terméskő, tetőszerkezete fa, 2 tűzfallal. Alapterülete 494 négyzetméter. Homlokzata vakolatarchitektúrás, felújított, jelenleg tollfeldolgozó üzemel benne.

**A Bajcsy-Zsilinszky Endre utca 1/2.** szám alatt található **Malomépület**, gróf Wenckheim Matild tulajdona volt. Az 1920-1922 között épült, téglaarchitektúrás homlokzata jól állja a megpróbáltatásokat. Alapterülete 390 m2, téglából épült, kétemeletes épület, két tűzfallal. Épületszerkezete hasonló a Rákóczi utcai malomhoz. A darálója diesel-motor meghajtású, melynek üzemanyaga gázolaj volt, kapacitása 200 q/nap. Napjainkban részlegesen raktárként használják.

**A Városháza épülete** 1912-ben épült Községháza céljára. A település arculatának építészeti meghatározója, a helyi ízű romantikus stílusjegyekkel díszített homlokzatával, amelyen 5 db félköríves és 10 db ovális felső kiképzésű ablak, vakolatkeretek, és vakolatbetétek találhatók A szárazkapus bejárat, és homlokzati nyílásrend összehangolt építészeti megjelenést biztosít. Az ovális felső kiképzésű ablak a város épületeinek egyik jellegzetessége, melyek ma már az újabb építésű épülteken is megtalálhatók.

**Arany János utca 8-10. szám alatti volt általános iskola és az István király utca 30. szám alatti óvoda épületei** 1906-1907 között épültek romantikus stílusjegyekkel díszített a homlokzatuk, az ablakaik ovális felső kiképzésűek. Homlokzataik tagolása, ablakkeretezése tégla szalagokkal, keretekkel van megoldva. Az István király úti iskolát néhány éve felújították, homlokzati szigetelést kapott, de a tégla szalagok, keretek visszaállításra kerültek. A tetőszerkezeten napelemeket helyeztek el.

**A Kölcsey Ferenc utca 10**. szám alatti épület az 1900-as évek elején épült. Középosztású szárazkapus bejárata, homlokzatképzése, homlokzati nyílásrendje a polgári házak jellegzetes építészeti elemeit tükrözi. Báró Dániel Edéné építtette a csorvási csodadoktornak, Mészáros Henriknek hálából a felgyógyulásáért. Építészeti értéke az utcafrontra nyíló szárazkapus bejárója, csak néhány középületben található ilyen Csorváson.

**A Békéscsabai u. 3. szám alatti épület** a szlovák építészeti hagyományokat követő „podsztyenkás” előtornácos ház. Jellegzetessége, hogy az utcai szoba előtt is húzódik egy 1 méter szélességű, 3 faoszlopon nyugvó előtornác, amit korábban díszesen faragott 1 méter magas kerítés választott el az utcától. Hasonló az udvar felöli kiképzés is. Korábban az előtornác és az udvar felőli rész oromdeszkái is faragottak voltak. Napjainkban felújították az épületet, a faragásokat nem tudták megtartani, de a jellegzetes előtornác ma is az épület különlegessége.

**Széchenyi István utca 19. szám alatti épület** a csorvási magyar parasztházak egyik legépebb épülete, agyagból készült, döngöléssel. Beosztása megegyezik a szlovák parasztházakéval: tisztaszoba, konyha, lakószoba, kamra. Az udvartól ezt a típust is faoszlopos tornác választja el. Ennek az épületnek az oromdeszkái a legszebben faragottak közé tartoztak.

1993-ben még a Perneczki csárda is szerepelt a helyi védelem alatt álló épületek sorában, de az épület elhanyagoltsága, gazdátlansága miatt összeomlott. Ma csak egy földhalom és egy kopjafa hirdeti a külterületen a török idők után épült első épület helyét. A kb. 300 éves csárda Csorvás pusztakorának központja volt, az Orosháza-Arad-Pest útvonalon épült a Békési és az Aradi út kereszteződésénél. A betyárvilágból származó tárgyi emlékeket találtak itt. A híres betyár, Babály Gyurka lelövésének helyszíne (1868). Építésekor nádtetővel borították, majd az 1900-as évek elején cserépfedést kapott.

Az elmúlt években készül hasonló témájú beszámolóhoz hasonlóan a lakóhelyi környezetünkről elmondható, hogy az a legtöbb helyen szépen ápolt, gondozott. A lakatlan ingatlanokról, azok előtti területről ez a megállapítás nem mondható el, ezek nagy része gazdátlan, rendezetlen gyomos. Az elhanyagolt ingatlanok tulajdonosai általában nem lelhetők fel, vagy ha igen, azok távol élnek. Gyakran találkozunk azzal, hogy haláleset vagy felhalmozott adóság miatt az ingatlan a Magyar Állam tulajdonába, és így a Magyar Nemzeti Vagyonkezelő Zrt., vagy a Nemzeti Eszközkezelő Zrt. kezelésébe kerülnek. Gyakran fel kell hívni ezeket a társaságokat a terület rendezésére, gyommentesítésre, de a problémát az okozza, hogy évi 2 alkalommal van lehetősük e feladatok elvégzésére. Olyan esettel is találkoztunk már, hogy az elhúzódó hagyatéki eljárás miatt a kb. három éve elhunyt nevén szerepel az ingatlan, így nincs lehetőség felhívás kézbesítésére.

Hasonlóan az előző években tapasztaltakhoz, továbbra is jelen van településünkön a levegőszennyezés. Az állattartó gazdálkodók környezetében élő lakosság számára sok kellemetlenséget okoz a helytelen trágyakezeléséből származó bűz. A levegő füsttel való terhelése viszont nem csak a fűtési időszakban jelent gondot, tudunk néhány olyan esetről, ahol nyáron is bűzös, sűrű füsttel terhelik a levegőt.

A közelmúltban a Békés Megyei Kormányhivatal Békéscsabai Járási Hivatala lakossági közérdekű bejelentésre két esetben indított eljárást csorvási lakosok ellen levegőtisztaság-védelmi és hulladékgazdálkodási ügyben.

Az egyik esetben a bejelentett fél nagymennyiségű zöldhulladékot halmozott fel több ingatlanon, ami a tárolás során már bomlásnak indult, és bűzt is árasztott. Ezt a zöldhulladékot a lakosságtól gyűjtötte össze, és többek között a háztartási tüzelőberendezésében égette el, ami igen jelentős füsttel terhelte a környezetét. A Békés Megyei Kormányhivatal Békéscsabai Járási Hivatala Környezetvédelmi és Természetvédelmi Főosztály Környezetvédelmi és Természetvédelmi Székértői Osztálya (a továbbiakban: Környezetvédelmi Főosztály) megtiltotta a közszolgáltatás körébe tartozó zöldhulladék lakosságtól, vagy hulladéktermelőtől való átvételét, megtiltotta továbbá a nedves vagy rothadásnak indult fahulladék, faapríték háztartási tüzelőberendezésben történő elégetését. A kötelezett ingatlanán nagymennyiségű építési-bontási hulladékot is tárolt, ezért a Környezetvédelmi Főosztály kötelezte őt arra is, hogy az építési-bontási hulladékot maradék nélkül szállítsa el, és jogosultsággal rendelkező hulladékkezelőnek adja át. Az esetben bírság megfizetésére nem adott ki kötelezést a hatóság.

A másik esetben pedig a bejelentő azt sérelmezte, hogy a szomszédja rendszeresen hulladékot – különösen gumit, műanyagot - éget, ami a környező lakosság számara zavaró, elviselhetetlen bűzzel és füsttel jár, jelentős és szinte állandó az állattartásból eredő bűz is. A bejelentés tartalmazta azt is, hogy a bejelentett fél pénzért vesz át különféle hulladékot, amelyet tovább ad, vagy eléget. Ebben az ügyben a Békéscsabai Járási Hivatal Hatósági Osztálya engedély nélküli háztartási tüzelőberendezésben történő hulladékégetés és a levegő lakosságot zavaró bűzzel való terhelése miatt bírságot szabott ki. Az állattartással kapcsolatban az Élelmiszerlánc-biztonsági és Állategészségügyi Osztály élelmiszerlánc-felügyeleti bírság megfizetésére adott ki kötelezést. A kötelezettnél a Járási Hivatal több osztálya folyamatosan végez ellenőrzést. A legutóbbi helyszíni szemlén megállapítást nyert, hogy a korábban az ingatlanon felhalmozott jelentős mennyiségű trágya kihordásra került. Az állattartásból eredő szaghatás már nem volt észlelhető, de határidőt szabtak meg a megfelelő műszaki védelemmel ellátott trágyatároló elkészítésére. A Környezetvédelmi Főosztály viszont várhatóan hulladékgazdálkodási kötelezési eljárást fog indítani engedély nélküli hulladékgazdálkodási tevékenység megtiltása okán, és kötelezik az ingatlantulajdonost az ingatlanon található hulladékoknak engedéllyel rendelkező átvevő részére történő átadására. A szemle időpontjában égetést nem végeztek, de sajnos a levegő füsttel való terhelése visszatérő probléma, a bejelentő további hatósági intézkedéseket kezdeményez.

2019-ben indult, de még évekig napirenden lévő vízgazdálkodási téma a települési szennyvíztelep szennyezés-csökkentésével kapcsolatos eljárás. A szennyvíztisztító telep a jelenlegi kialakítás mellett nem képes megfelelő tisztítási kapacitásra. A Békés Megyei Katasztrófavédelmi Igazgatóság Katasztrófavédelmi Hatósági Osztályának kötelezése alapján elkészült a Szennyezés-csökkentési ütemterv, továbbá az Önkormányzat lépéseket tett a Nemzeti Települési Szennyvízelvezetési és -tisztítási Megvalósítási Programról szóló 25/2002. (II. 27.) Korm. rendelet (a továbbiakban: Korm. rendelet) módosítása tekintetében. A Korm. rendelet 1. számú mellékletének 6. táblázatában Csorvás úgy szerepel, mint „megfelelő szennyvízelvezető és tisztító rendszerrel ellátott agglomeráció, ezért a Korm. rendelet módosítása szükséges ahhoz, hogy a településünk egy másik kategóriába, a”telep fejlesztése szükséges” fejléc alatti jogszabályi mellékletbe kerülve, pályázhasson a bővítésre és korszerűsítésre.

Minden csorvási lakos számára fontos feladat a lakóhelyi környezetünk állapotának megóvása, védelme, élhető szinten tartása. Óvjuk, védjük együtt környezetünket!

Kérem, a Tisztelt Képviselő-testületet, vitassák meg az előterjesztést, és vita után fogadják el azt.

Csorvás, 2020. szeptember 21.

Dr. Kaszai Balázs s.k.

bizottsági elnök

Határozati javaslat:

……./2020 (……..) KT. h a t á r o z a t

tervezet

Csorvás Város Önkormányzatának Képviselő-testülete a lakóhelyi környezet állapotának alakulásáról szóló tájékoztatót a jelen határozathoz csatolt előterjesztés szerinti tartalommal elfogadja.

Felelős: Baráth Lajos polgármester

Határidő: értelem szerint.